Oficialusis leidinys L 208 , 19/08/2003 p. 0014 - 0016



Komisijos reglamentas (EB) Nr. 1461/2003 2003 m. rugpjūčio 18 d. dėl informacijos apie žvejybą perdavimo elektroniniu būdu ir nuotolinių stebėjimų bandomųjų projektų sąlygų nustatymo EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [1], ypač į jo 22 straipsnio 3 dalį ir 23 straipsnio 5 dalį, kadangi: (1) Reglamentas (EB) Nr. 2371/2002 reikalauja, kad 2004 m. Taryba priimtų sprendimą dėl reikalavimų perduoti informaciją apie žvejybą elektroniniu būdu, siekiant padidinti žvejybos galimybių valdymo efektyvumą ir sukurti nuotolinių stebėjimų priemones, kurios aptiktų ir atpažintų žvejybos laivus jūroje. (2) Bandomieji projektai, susiję atitinkamai su informacijos apie žvejybą perdavimu elektroniniu būdu ir nuotoliniais stebėjimais, gali būti vykdomi, bendradarbiaujant su Komisija, tam, kad taikomos technologijos įvertinimas būtų atliktas iki 2004 m. birželio 1 d. (3) Todėl siekiant užtikrinti, kad valstybės narės vykdytų tuos projektus, būtina nustatyti taikymo sąlygas. Ypač tos sąlygos turėtų būti taikomos informacijos perdavimui elektroniniu būdu, registruojamai ir perduodamai elektroninėmis priemonėmis informacijai ir žvejybos laivuose esančių sistemų, registruojančių ir perduodančių elektroniniu būdu šią informaciją, funkcijoms. Jei vykdomi nuotoliniai stebėjimai, sąlygos turėtų taip pat būti taikomos šios sistemos funkcijoms ir akvatorijoms, stebimoms vykdant bandomuosius projektus. (4) Valstybės narės privalo informuoti Komisiją apie pasiektą pažangą ir bandomųjų projektų rezultatus, ypač siekiant atlikti taikomų technologijų, padidinančių žuvininkystės kontrolės efektyvumą, ekonominio efektyvumo įvertinimą. (5) Bendrija gali finansuoti valstybių narių vykdomus bandomuosius projektus pagal sąlygas, nustatytas 2001 m. gegužės 28 d. Tarybos sprendime 2001/431/EB dėl Bendrijos finansavimo, kuriuo padengiamos tam tikros valstybių narių išlaidos, patirtos įgyvendinant bendrosios žuvininkystės politikos kontrolės, tikrinimo ir priežiūros sistemas [2]. (6) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę, PRIĖMĖ ŠĮ REGLAMENTĄ: I SKYRIUS BENDROSIOS NUOSTATOS 1 straipsnis Turinys Šis reglamentas nustato valstybių narių vykdomų bandomųjų projektų tam tikras sąlygas, kaip numatyta Reglamento (EB) Nr. 2371/2002 22 straipsnio 1 dalies c punkte ir 23 straipsnio 3 dalyje, susijusiuose su informacijos apie žvejybą perdavimu elektroniniu būdu ir nuotoliniais stebėjimais. 2 straipsnis Terminai 1. Bandomieji projektai vykdomi nuo 2003 m. gruodžio 1 d. iki 2004 m. gegužės 31 d. 2. Projektai, susiję su informacijos apie žvejybą perdavimu elektroniniu būdu ir nuotoliniais stebėjimais, vykdomi valstybių narių iki šio reglamento įsigaliojimo datos, yra laikomi bandomaisiais projektais šiame reglamente. II SKYRIUS INFORMACIJOS APIE ŽVEJYBĄ PERDAVIMAS ELEKTRONINIU BŪDU 3 straipsnis Žvejybos laivų atranka Valstybės narės, vykdančios informacijos apie žvejybą perdavimo elektroniniu būdu bandomuosius projektus, pasirenka atitinkamą laivų skaičių, teikdamos pirmenybę skirtingų ilgių laivams. 4 straipsnis Kompetentingai institucijai teikiamos ataskaitos Nepažeisdami įsipareigojimų, nustatytų Bendrijos teisės aktuose, Bendrijos žvejybos laivų, dalyvaujančių bandomajame projekte, kapitonai kiekvieną dieną registruoja ir praneša elektroninėmis priemonėmis valstybės narės, su kurios vėliava plaukioja laivai, kompetentingoms institucijoms informaciją apie žvejybos reisą ir žvejybą, nurodydami būtent: a) kiekvienos sugautos ir laive laikomos rūšies, kurios svoris viršija 50 kg gyvojo svorio, kiekius; b) tokių sugavimų datą ir vietą; c) naudojamo žvejybos įrankio tipą; ir d) ilgesniems nei 18 m bendro ilgio žvejybos laivams žvejojant bet kuriose akvatorijose, kuriose taikomos naudojimosi vandenimis ir ištekliais specifinės taisyklės, stacionarinių žvejybos įrankių pastatymo ir perstatymo datą ir laiką, o taip pat ir žvejybos, naudojant stacionarius žvejybos įrankius, pabaigos datą ir laiką. 5 straipsnis Laivo įranga Valstybės narės imasi būtinų veiksmų užtikrinti, kad laivuose, plaukiojančiuose su jų vėliava ir dalyvaujančiuose bandomajame projekte, būtų įrengtos sistemos, kuriomis galima registruoti ir perduoti elektroniniu būdu informaciją apie žvejybą bandomųjų projektų metu. 6 straipsnis Informacijos perdavimas 1. Ne vėliau kaip likus vienam mėnesiui iki projektų vykdymo pradžios valstybės narės siunčia Komisijai: a) išsamią informaciją apie kompetentingą instituciją, paskirtą vykdyti bandomųjų projektų priežiūrą; b) dalyvaujančių laivų sąrašą, nurodant bent kiekvieno laivo identifikavimo numerį ir jo pavadinimą; c) laive įrengtos įrangos techninių charakteristikų apibūdinimą; ir d) kompetentingos institucijos vykdomo duomenų surinkimo ir apdorojimo aprašymą. 2. Pradėjusios vykdyti projektus, valstybės narės informuoja Komisiją apie bet kokius dalyvaujančių laivų sąrašo pakeitimus. 3. Komisija praneša valstybėms narėms apie duomenis, kuriuos ji gavo pagal 1 ir 2 pastraipas. 7 straipsnis Duomenų apie žvejybą apdorojimas 1. Valstybės narės imasi būtinų veiksmų užtikrinti, kad informacijos, perduotos elektroniniu būdu iš laivų, plaukiojančių su jų vėliava ir dalyvaujančių projekte, apdorojimą atlieka kompetentingos institucijos. 2. Taikydamos bet kokią sistemą, institucijos registruoja informaciją kompiuterinio skaitymo forma. Valstybės narės užtikrina, kad užregistruoti duomenys saugomi iki 2004 m. gruodžio 31 d. III SKYRIUS NUOTOLINIAI STEBĖJIMAI 8 straipsnis Laivo aptikimo ir atpažinimo sistemos 1. Valstybės narės, sukuriančios ir išbandančios laivų aptikimo ir atpažinimo sistemas taikant nuotolinio stebėjimo technologiją (VDS), naudoja nuotolinio stebėjimo vaizdus laivų, plaukiojančių jų teritoriniuose arba jų jurisdikcijai priklausančiuose vandenyse, aptikimui ir atpažinimui jūroje, o taip pat ir kitose teritorijose, kuriose žvejoja žvejybos laivai, plaukiojantys su jų vėliava. 2. Vykdant bandomuosius projektus, atliekamas VDS veiksmingumo įvertinimas pagal: a) žvejybos laivų skaičiaus ir jų buvimo vietos konkrečioje akvatorijoje nustatymą, naudojant palydoviniu arba oriniu nuotolinio stebėjimo būdu gautus vaizdus; b) žvejybos laivų buvimo vietų, aptiktų ir atpažintų VDS, ir pranešimų apie buvimo vietą, gautų per laivo stebėjimo sistemas (VMS), kryžminį patikrinimą; ir c) signalo perdavimą apie žvejybos laivų, iš kurių nebuvo gauti pranešimai apie buvimo vietą per VMS, galimą buvimą. 9 straipsnis Stebimi jūrų rajonai 1. Valstybės narės priima sprendimą dėl jūrų rajono ar rajonų stebėjimo bandomųjų projektų metu. 2. Ne vėliau kaip likus vienam mėnesiui iki projektų vykdymo pradžios valstybės narės praneša Komisijai apie projekto ypatumus, būtent apie kompetentingą instituciją, paskirtą atlikti bandomųjų projektų priežiūrą, vaizdų kiekį ir rajonus, kuriuose tie vaizdai bus gauti. Valstybės narės pagrindžia savo pasirinkimą dėl rajonų. IV SKYRIUS BAIGIAMOSIOS NUOSTATOS 10 straipsnis Valstybių narių bendradarbiavimas 1. Valstybės narės gali vykdyti bendrus bandomuosius projektus. 2. Komisija atlieka projektų vykdymo stebėjimą ir sudaro galimybes bendradarbiauti valstybėms narėms. 11 straipsnis Komisijai teikiamos ataskaitos 1. Iki 2004 m. balandžio 30 d. kiekviena valstybė narė pateikia Komisijai bandomųjų projektų, kuriuos ji atliko, įvertinimo ataskaitą, kurioje būtent pateikiamas sistemų, įgyvendintų bandomųjų projektų atlikimo tikslu, techninis aprašymas ir nurodomas jų ir esamų stebėjimo, kontrolės ir priežiūros sistemų ryšys. 2. Iki 2004 m. liepos 31 d. kiekviena valstybė narė pateikia savo galutinę ataskaitą, kurioje būtent pateikiami sistemų ekonominio efektyvumo ir funkcionavimo duomenys ir valstybės narės pastabos apie taikytas technologijas. 12 straipsnis Šis reglamentas įsigalioja septintą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugpjūčio 18 d. Komisijos vardu Franz Fischler Komisijos narys [1] OL L 358, 2002 12 31, p. 59. [2] OL L 154, 2001 6 9, p. 22. --------------------------------------------------